ПРАВИЛА
ЗА ПРОВЕЖДАНЕ НА ПРЕДВАРИТЕЛЕН ПОДБОР НА НАЦИОНАЛНО НИВО ЗА ПРИСЪЖДАНЕ НА ЗНАК ЗА ЕВРОПЕЙСКОТО НАСЛЕДСТВО

Раздел I.
ЦЕЛ НА ДЕЙСТВИЕТО „ЗНАК ЗА ЕВРОПЕЙСКО НАСЛЕДСТВО“

	Чл. 1. С Решение № 1194/2011/ЕС на Европейския парламент и на Съвета от 16 ноември 2011 година се прие действие на Европейския съюз за Знак за европейско наследство, наричан по –нататък „Знакът“. 
	Чл. 2. Целите на Знака за европейско наследство са да се засили чувството за принадлежност на европейските граждани, и по-специално на младите хора, към Европейския съюз на основата на споделени ценности и елементи от европейската история и културно наследство, както и на зачитане на националното и регионалното многообразие, и да се укрепят взаимното разбирателство и междукултурният диалог. С този знак се предоставят нови възможности да се научи повече за нашето общо и същевременно многообразно културно наследство, за общата ни история, както и за ценностите и ролята на ЕС.
	Чл. 3. Знакът се присъжда на единични, тематични национални или транснационални обекти, които имат голяма символична европейска стойност и които изтъкват общата история на Европа и изграждането на Европейския съюз (ЕС), както и европейските ценности и правата на човека, на които се основава процесът на европейска интеграция.
	Чл. 4. Знакът има само символична стойност и не е свързан с предоставянето на финансова подкрепа нито от страна на Министерството на културата на Република България, нито от Европейския съюз. Получилите ЗЕН обекти се взема предвид при кандидатстването за подпомагане по линия на други програми на Европейския съюз.

Раздел II.
ЕТАПИ НА ПРОЦЕДУРАТА ПО ПОДБОР НА ОБЕКТИ 
	Чл. 5. Правилата и процедурите във връзка със Знакът са изложени в Решение №1194/2011/ЕС на Европейския парламент и на Съвета. То е неразделна част от настоящите правила (Приложение № 1). 
	Чл. 6. Редът за кандидатстване за получаване на Знак е регламентиран с Насоки за кандидатстващите обекти за получаване на ЗЕН от Европейската комисия, съгласно (Приложение № 2).
	Чл. 7. Подборът на кандидатстващите обекти се извършва на два етапа: 
1. Предварителен подбор на обектите на национално равнище. 
2. Окончателен подбор на европейско равнище, съгласно Решение № 1194/2011/ЕС на Европейския парламент и на Съвета. 
3. Подборът на европейско равнище не е обект на тези правила.
4. Настоящите правила се отнасят само към предварителния подбор на национално равнище.

Раздел III
КРИТЕРИИ ЗА ПОДБОР 
	Чл. 8. Обектите – кандидати за получаване на Знак трябва да имат символична европейска стойност и да са изиграли значителна роля в историята и културата на Европа и/или в изграждането на Съюза. Те следователно трябва да притежават поне една от следните характеристики: 
1. трансграничен или паневропейски характер: по какъв начин въздействието и привлекателността им в миналото и настоящето надхвърлят националните граници на дадена държава-членка; 
2. място и роля в европейската история и европейската интеграция и връзки с ключови европейски събития, личности или движения; 
3. място и роля в развитието и популяризирането на общите ценности, на които се основава европейската интеграция. 
	Чл. 9. Кандидатстващите организации за получаване на Знак за определен обект, трябва да представят проект, чието изпълнение трябва да започне най-късно до края на годината, в която ще бъде присъден Знакът и който трябва да включва всеки един от следните елементи: 
1. дейности за повишаване на осведомеността относно европейското значение на обекта, по-специално чрез подходящи информационни дейности, указателни табели, и обучение на персонала; 
2. организиране на образователни дейности, особено за младите хора, които помагат да се разбере по-добре общата история на Европа и нейното общо, но многообразно наследство и които засилват чувството за принадлежност към едно общо пространство; 
3. насърчаване на многоезичието и улесняване на достъпа до обекта чрез използване на няколко езика на Съюза; 
4. участие в дейностите на мрежите от обекти, на които е присъден знакът, с цел обмен на опит и стартиране на общи проекти; 
5. повишаване на популярността и привлекателността на обекта в европейски мащаб, чрез използване на възможностите, които предлагат новите технологии, чрез цифрови и интерактивни средства и чрез търсене на полезни взаимодействия с други европейски инициативи. 
	Чл. 10. Приветства се организирането на художествени и културни дейности, които увеличават мобилността на европейските професионалисти в областта на културата, на дейците на изкуството и на колекциите и които насърчават междукултурния диалог и поощряват връзката между наследството и съвременното творчество и творчески дух, когато специфичният характер на обекта допуска това. 
	Чл. 11. Кандидатстващите организации за получаване на Знак за определен обект, трябва да представят работен план, който да включва всеки един от следните елементи: 
1. осигуряване на доброто управление на обекта, включително определяне на цели и показатели; 
2. осигуряване на съхранението на обекта и предаването му на бъдещите поколения съгласно съответните режими за опазване; 
3. осигуряване на качеството на услугите при посрещане на посетители, като исторически сведения, информация за посетителите и обозначения; 
4. осигуряване на достъп за възможно най-широката общественост, включително и на инвалиди, чрез приспособяване на обекта или обучение на персонала; 
5. отделяне на специално внимание на младите хора, по-конкретно чрез предоставяне на достъп до обекта при привилегировани условия; 
6. популяризиране на обекта като устойчива туристическа дестинация; 
7. разработване на последователна и цялостна комуникационна стратегия, изтъкваща европейското значение на обекта; 
8. осигуряване на максимално възможната екологосъобразност и устойчивост на управлението на обекта. 

Раздел IV. 
Експертна национална комисия (жури)
Чл. 12. Със заповед на министъра на културата се назначава независима експертна комисия за осъществяване на предварителния подбор на национално ниво. Тя се състои от председател и четирима външни експерти. В зависимост от броя на апликациите или от техния специфичен характер, свързан с определен исторически период, в независимата експертна комисия може да се включват нови или допълнителни експерти, но общият им брой трябва винаги да бъде нечетен. 

Чл. 13. Представител на Министерството на културата участва в работата на експертната комисия с право на консултативен глас, но без участие в процеса на гласуване. 

Чл. 14. Членовете на експертната комисия са независими експерти със значителен опит и специализирани познания в областите, свързани с целите на Знакът: културология, етнология, изкуствознание и история на изкуството, архитектура, история  и археология, с доказани интереси и постижения в областта на материалното, нематериално, дигитално и дигитализирано наследство, както и в областта на културните политики в Европейски и национален контекст. Предимство е отличното владеене на поне един допълнителен език от страна-членка на ЕС, освен български език.

Чл.15. (1) Експертите от журито не трябва да са свързани лица по смисъла на настоящите правила с кандидатите или с членовете на техните управителни или контролни органи и/или да са в конфликт на интереси, за което подписват декларация. 
(2) В случай че се установи несъответствие с изискването на ал. 1, съответният член на журито се заменя по реда на чл. 12.

Чл. 16. (1) Заседанията на журито се свикват и ръководят от председателя и се организират от съответната специализирана дирекция на Министерството на културата с дейности в областта на европейските въпроси.
(2) Всеки от участниците в журито попълва оценъчна карта, приложена към настоящите правила (Приложение № 3). 
(3) На основата на съдържанието на оценъчните карти и проведени дискусии, журито взема решенията си с явно гласуване с мнозинство повече от половината от списъчния си състав. 
(4) Журито съставя протоколи за решенията си. като председателят предава протоколите за съхранение в съответната специализираната дирекция по ал. 1. В протоколите се включва както информация по качествата на кандидатурите, така и препоръки към спечелилите предварителния подбор за евентуални промени в текстовете на формуляра им. 
(5) Министърът на културата утвърждава решението на експертната комисия.

Раздел V.
ПРОЦЕДУРА ПО ПОДБОР НА ОБЕКТИ НА НАЦИОНАЛНО РАВНИЩЕ
	Чл. 17. Държавите членки отговарят за предварителния подбор на обектите - кандидати за присъждане на знака съгласно чл. 10, ал. 1 от Решение № 1194/2011/ЕС.
	Чл. 18. В качеството си на национален координатор Министерството на културата отговаря за предварителния подбор.
	Чл. 19. Всяка участваща държава членка изготвя свои собствени процедури и график за предварителен подбор, като се стреми към максимално възможната опростеност и гъвкавост на административните договорености. 
	Чл. 20. Процедурата по подбор на национално ниво започва с публикуването на страницата на Министерството на културата на покана за номиниране на обекти за Знака за европейско наследство. Поканата се публикува най- късно през месец  октомври в годината, предхождаща годината на процедурата по подбор, в съответствие с графика, установен в приложението на Решение № 1194/2011/ЕС (в настоящия случай това са 2022 г. и 2024 г. ). 
 	Чл. 21. В поканата, освен кратка справка за същността и целите на Знака и за цялостната процедура по подбора, са предоставени линкове към формулярите на български и английски език (формулярите се изготвят от Европейската комисия за всяка покана за кандидатстване поотделно), както и към насоките за кандидатстване и Решение № 1194/2011/ЕС. Предоставен е също така електронен адрес, на който може да бъде искана допълнителна информация от българските кандидати –ehl@mc.government.bg.

	Чл. 22. За участие в предварителния подбор се подават формуляри за кандидатстване, които се изтеглят по електронен път от страницата на знака. Те се попълват на български език и на английски език. 
	Чл. 23. (1) Кандидатите трябва да изпратят попълнените формуляри за обектите на български и английски език в Министерството на културата не по-късно от 15 януари (важи пощенското клеймо) в годината на процедурата по подбор в съответствие с графика, установен в приложението с лицензиран пощенски оператор или по електронен път на посочен в поканата по чл. 20 електронен адрес.
	(2) Всички подадени кандидатури ще получат потвърждение по електронен път, че документите им са успешно получени и регистрирани за участие в Министерството на културата. 
	(3) Кандидатури, получени в Министерството на културата след изтичане на посочения краен срок, няма да бъдат разглеждани.

	Чл. 24. Предварителният подбор се основава на критериите в чл. 7 от Решение № 1194/2011/ЕС и на формулярите за кандидатстване.

	Чл. 25. Всяка държава-членка може да подбере в предварителния подбор до два обекта на всеки две години.

	Чл. 26. Предварителният подбор се извършва от назначена от Министъра на културата експертна комисия по чл.12 в периода 16 януари-14 февруари в годината на подбор в съответствие с графика, установен в приложението.

	Чл. 27. На 15 февруари в годината на подбор (в съответствие с графика, установен в приложението) кандидатствалите се уведомяват по електронен път за резултата от проведеното оценяване.

	Чл. 28. В периода 15 февруари – 25 февруари кандидатите от спечелилите предварителния подбор два обекта имат възможност да направят корекции на своите кандидатури според получените от експертната група препоръки. 

	Чл. 29. Коригираните версии на документите за кандидатстване трябва да бъдат върнати в Министерството на културата на 27 февруари на имейл ehl@mc.government.bg.

	Чл. 30. На 27 февруари Министерството на културата официално уведомява и изпраща спечелилите предварителния подбор обекти за оценка на европейско ниво.


Допълнителна разпоредба
§1. По смисъла на тези правила:
1. „Свързани лица“ са:
а) лицата, едното от които контролира другото лице или негово дъщерно дружество;
б) лицата, чиято дейност се контролира от трето лице;
в) лицата, които съвместно контролират трето лице;
г) съпрузите, роднините по права линия без ограничения, роднините по съребрена линия до четвърта степен включително и роднините по сватовство до четвърта степен включително.
2. „Конфликт на интереси“ е налице, когато членове на журито по чл. 9 имат интерес, който може да повлияе на тяхната безпристрастност и независимост във връзка с дейността им и да доведе до облага по смисъла на чл. 54 от Закона за противодействие на корупцията и за отнемане на незаконно придобитото имущество.
§2. За целите на настоящите правила се прилагат следните определения (чл. 2 от Решение № 1194/2011/ЕС): 
1. „обекти“ означава паметници, природни, подводни, археологични, индустриални или градски обекти, културни пейзажи, възпоменателни места, културни ценности и предмети, както и обекти на нематериалното наследство, свързано с определено място, включително съвременно наследство; 
2. „транснационален обект“ означава: 
а) няколко обекта, разположени в различни държави-членки, които се групират около една конкретна тема, за да излязат със съвместна кандидатура; или 
б) един обект, разположен на територията на най-малко две държави-членки; 
3. „национален тематичен обект“ означава няколко обекта, разположени в една и съща държава-членка, които се групират около една конкретна тема, за да излязат със съвместна кандидатура.

Заключителна разпоредба
[bookmark: _GoBack]§ 1. Настоящите правила се одобряват със заповед на министъра на културата.

